Otázka č. 1:
Dobrý deň,
týmto Vás žiadame o vysvetlenie/doplnenie nasledujúcej podmienky účasti:
Verejný obstarávateľ v rámci podmienky účasti podľa § 34 ods. 1 písm. b) zákona - bod 3.1 stanovil, že za stavebné práce rovnakého alebo obdobného charakteru bude považovať práce realizované na diaľniciach, rýchlostných cestách, cestách I. triedy alebo cestách obdobného charakteru, rozsahu, resp. normových parametrov.
Chápeme správne, že pri preukazovaní skúseností s:
2. technológiou recyklácie za studena na mieste,
3. technológiou pokládky emulzných mikrokobercov,
4. technológiou pokládky drenážnych/tichých asfaltových kobercov,
verejný obstarávateľ bude akceptovať aj stavebné práce uskutočnené na cestách II. a III. triedy, miestnych komunikáciách, prípadne na iných pozemných komunikáciách, ak boli tieto práce realizované rovnakou požadovanou technológiou, v požadovanom rozsahu a v súlade s príslušnými technickými a kvalitatívnymi požiadavkami?
Uvedené technológie sa z technologického hľadiska vykonávajú rovnakým alebo porovnateľným technologickým postupom bez ohľadu na administratívne zatriedenie pozemnej komunikácie.
Z dôvodu zabezpečenia primeranosti podmienok účasti vo vzťahu k predmetu zákazky preto žiadame verejného obstarávateľa o potvrdenie, že pri požiadavkách uvedených v bodoch 2, 3 a 4 bude rozhodujúca predovšetkým použitá technológia, požadovaný rozsah a kvalita realizácie, nie administratívna kategória cesty.
Odpoveď č. 1:
Verejný obstarávateľ v nadväznosti na doručenú žiadosť o vysvetlenie súťažných  odkladov uvádza, že naďalej trvá na podmienke účasti podľa § 34 ods. 1 písm. b) zákona č. 343/2015 Z. z. o verejnom obstarávaní, stanovenej v bode 3.1 časti 1.4 „Podmienky účasti“ súťažných podkladov, a to v jej pôvodnom znení.
Verejný obstarávateľ nepovažuje za dôvodné rozšíriť okruh akceptovaných referenčných komunikácií tak, aby boli pri preukazovaní požadovaných skúseností automaticky akceptované aj stavebné práce realizované na cestách II. a III. triedy, miestnych komunikáciách alebo iných pozemných komunikáciách nižšieho dopravného významu, a to výlučne na základe použitia rovnakej technológie.
Verejný obstarávateľ zdôrazňuje, že pri posudzovaní primeranosti požadovaných referencií nie je rozhodujúcim hľadiskom výlučne samotný druh použitej technológie, ale aj charakter, rozsah, technické a normové parametre, dopravný význam a prevádzkové zaťaženie pozemnej komunikácie, na ktorej boli príslušné stavebné práce realizované.
Cesty I. triedy, diaľnice a rýchlostné cesty predstavujú pozemné komunikácie s osobitnými technickými, prevádzkovými a organizačnými požiadavkami, ktoré vyplývajú najmä z intenzity a charakteru dopravného zaťaženia, požadovanej únosnosti a životnosti konštrukcie vozovky, ako aj z potreby zabezpečenia kontinuity a plynulosti dopravy počas realizácie stavebných prác. Tieto skutočnosti majú priamy vplyv na organizáciu stavebných činností, koordináciu mechanizácie, zabezpečenie materiálových vstupov, dodržiavanie technologických postupov a výslednú kvalitu realizovaných prác.
Z uvedeného dôvodu nemožno samotné použitie rovnakej technológie pri realizácii stavebných prác na pozemnej komunikácii nižšej triedy bez ďalšieho považovať za dostatočný predpoklad preukázania skúseností s realizáciou stavebných prác v technických, prevádzkových a organizačných podmienkach zodpovedajúcich predmetu tejto zákazky.
Verejný obstarávateľ v tejto súvislosti osobitne poukazuje na rozhodnutie Úradu pre verejné obstarávanie č. 15870-6000/2026 zo dňa 09. 10. 2026, vydané vo veci námietok smerujúcich proti podmienkam stanoveným v súťažných podkladoch predmetnej verejnej súťaže.
Úrad pre verejné obstarávanie sa v uvedenom rozhodnutí, najmä v bodoch 149 až 155, zaoberal otázkou primeranosti a zákonnosti požiadaviek na referencie podľa § 34 ods. 1 písm. b) zákona o verejnom obstarávaní, vrátane požiadavky na realizáciu stavebných prác na diaľniciach, rýchlostných cestách, cestách I. triedy alebo cestách obdobného charakteru, rozsahu, resp. normových parametrov.
Úrad pre verejné obstarávanie v bode 153 predmetného rozhodnutia výslovne konštatoval, že tvrdenie o potrebe akceptovať medzi referenčnými komunikáciami aj cesty II. a III. triedy považuje za neopodstatnené.
Zároveň v bode 154 rozhodnutia Úrad pre verejné obstarávanie konštatoval, že nezistil porušenie zákona o verejnom obstarávaní vo vzťahu k požiadavkám na referencie týkajúce sa technológie emulzného mikrokoberca, technológie recyklácie za studena na mieste a technológie drenážnych/tichých asfaltových kobercov v požadovanom objeme, ani vo vzťahu k požiadavke, aby boli referencie realizované na diaľniciach, rýchlostných cestách a cestách I. triedy.
Úrad pre verejné obstarávanie pritom vychádzal aj z odborných záverov uvedených v rozhodnutí č. 15340-6000/2019-OD zo dňa 28. 01. 2020, ktoré poukazujú na rozdiely medzi cestami I. triedy a komunikáciami nižších tried z hľadiska dopravného zaťaženia, technických parametrov, technologických požiadaviek a prevádzkových podmienok.
Verejný obstarávateľ súčasne uvádza, že formulácia „cesty obdobného charakteru, rozsahu, resp. normových parametrov“ bola do podmienky účasti zahrnutá s cieľom umožniť preukázanie relevantných skúseností aj z realizácie stavebných prác na pozemných komunikáciách, ktoré svojím charakterom, rozsahom a technickými alebo normovými parametrami zodpovedajú požadovaným referenčným komunikáciám, hoci najmä v zahraničí môžu byť označené odlišným spôsobom z dôvodu rozdielnej národnej kategorizácie cestnej siete.
Verejný obstarávateľ preto nepotvrdzuje výklad záujemcu, podľa ktorého by pri preukazovaní skúseností s technológiami uvedenými v bodoch 2, 3 a 4 podmienky účasti bola rozhodujúca výlučne použitá technológia, požadovaný rozsah a kvalita realizácie bez zohľadnenia charakteru a parametrov referenčnej pozemnej komunikácie.
Verejný obstarávateľ má za to, že predmetná podmienka účasti je objektívne odôvodnená charakterom, rozsahom a technickou náročnosťou predmetu zákazky, je primeraná požadovanému plneniu a je v súlade s § 38 ods. 5 zákona o verejnom obstarávaní, čo bolo potvrdené aj závermi vyššie uvedeného rozhodnutia Úradu pre verejné obstarávanie.
Záverom verejný obstarávateľ uvádza, že podmienka účasti podľa § 34 ods. 1 písm. b) zákona o verejnom obstarávaní, uvedená v bode 3.1 časti 1.4 súťažných podkladov, zostáva nezmenená.
Týmto vysvetlením nedochádza k zmene ani doplneniu súťažných podkladov.

